थुहाड़े शैह्रा च अज्ज मेरा ए त्रीया दिन ऐ ते हून तगर में सौ शीशी लोकें गी देई बैठां। उस्ताद हुन्दा ए बी हुक्म ऐ जे पुतरा त्रऊं दिनें कोला बद्ध कुतै नेईं टिकेआं। ए निं होऐ जे लालचै च फसी जाएं। पैसे दा चक्कर बहुत बुरा। आदमी गी तरक्की नेईं करन दिंदा। बस थांएं-थांएं फिरियै लोकें दी सेवा करेआं। लौ दोस्तो, अज्ज थुहाड़े शैह्रै च ए मेरा आखरी दिन ऐ ते शीशियां न कुल्ल-बिल दस। जिस भ्राता नै लैनी होऐ हत्थ खड़ा करै। जिस दा हत्थ पैह्ले खड़ोग उस गी शीशी पैह्लैं थ्होग। जिस दी किस्मती च ऐ उसी थ्होई जाग, जिस दे भागें च नेईं, उसी कु’न देई सकदा ऐ? शीशी दा मुल्ल? तां सुनो, जे शीशी दा कोई मुल्ल नेईं। थुहाड़ी किस्मती दी परख ऐ। सिर्फ दो रपेs अट्ठ आने। अमरीका च इयै शीशी डालरें दे भाs बिकदी ऐ। फी मंगगे ओ तां सवै दी बी नेईं थ्होनी। ए सर्टिफिकेट दिक्खो, ए बगदाद दे खलीफा दा ऐ, ए समरकन्द दे सुलतान दा, ए मिसर दे बादशाह दा। चाहो तां तुस बी मौके दा फैदा लेई लौ। जेल्लै असें अपनी फूढ़ी फंडी लेई तां फी तुसें हत्थ मलदे रेही जाना ऐ। आखदे न घड़ी दा खुंझे दा सौ क्रोह् भटकदा ऐ। पर अपने खीसे बी सम्हालियै रक्खेओ। पिच्छों नेईं आखेओ जे मजमे आले करी साढ़ा खीसा कतरोई गेआ।"